I det politiske slagsmål om Danmarks fremtid i Europol, har statsminister Lars Løkke Rasmussen signaleret, at regeringen ikke vil udskrive en ny folkeafstemning uden en anbefaling fra Dansk Folkeparti til danskerne om at stemme ja.

Men før DF stiller sig på ja-siden, kræver partiet to krav opfyldt af regeringen.

Det ene krav lyder på, at regeringen udskriver en folkeafstemning om Danmarks medlemskab af Schengen-samarbejdet. Det andet krav lyder på, at danskerne ved folke­afstemningen skal stemme for at forlade Schengen.

- Vil man have Dansk Folkepartis opbakning, så er dette måden at gøre det på, siger partiets EU-ordfører, Kenneth Kristensen Berth til Berlingske.

Til DR Nyheder siger Kenneth Kristensen Berth, at man hos DF ikke vil stille sig i vejen for at regeringen udskriver en folkeafstemning om Europol.

Men partiet kan ikke anbefale et ja, inden der er kommet en afklaring på spørgsmålet om grænsekontrol.

- Vi kræver en afklaring af spørgsmålet om grænsen. En afklaring forstået på den måde, at vi har sikkerhed for, at vi til hver en tid kan indføre grænsekontrol permanent. Som jeg ser det, kræver det en udmeldelse af Schengen, siger Kenneth Kristensen Berth.

I valgkampen op til sidste års folkeafstemning om retsforbeholdet gav Dansk Folkeparti vælgerne garanti for, at Danmark kunne forblive i Europol ved et nej - enten gennem en parallelaftale eller en ny folkeafstemning.